钦定古今图书集成/明伦汇编/官常典/第751卷 > 许文岐 李新 萧颂圣 童天申
## 钦定古今图书集成/明伦汇编/官常典/第751卷 > 许文岐 李新 萧颂圣 童天申

按《明外史忠义传》：“文岐，字我西，仁和人。祖子良，巡抚
贵州，右佥都御史。父联枢，广西右参政。文岐登崇祯
七年进士，授南京兵部主事，就进员外郎、职方郎中。
贼大扰江北，佐尚书范景文治戎备，景文甚倚之。稍
迁黄州知府，射杀贼前锋一只虎，夺大纛而还。狱有
重囚七人，纵归省，克期就狱，皆如约。至乃请于上官”
而贷之。十三年，迁下江防道副使，驻蕲州。贼魁贺一
龙、蔺养成等萃蕲、黄间，监军推官杨卓然承杨嗣昌
命招之，反受侮。文岐设备严。贼党张雄飞将南渡，命
游击杨富焚其舟，贼乃却。巡抚宋一鹤上其功。副将
张一龙善驭兵，文岐重之，尝共宿帐中，军中夜呼噪，
文岐曰：“此奸人乘夜思遁耳。”坚卧不出。质明，叛兵百
馀夺门遁。一龙追获，尽斩之，一军肃然。杨富既久镇
蕲，一鹤复遣参将毛显文至，不相得，兵民汹汹。文岐
会二将以杯酒释之，始无患。十五年，荆、襄失守，左良
玉溃兵南下，大掠商民。文岐立马江口迎之，兵莫敢
犯。时警报日急，人无固志。会擢督粮参政，客曰：“公今
可行矣。”文岐叹曰：“吾为天子，守孤城三载矣，分当死，
封疆虽危急，奈何弃之？”遣妻奉母归，檄富显文出屯
关厢，为固守计。无何，荆王府将校郝承忠潜通张献
忠，明年大举兵来攻，文岐发炮毙贼甚众。夜将半，雪
盈尺。贼破西门入，文岐巷战，雪愈甚，炮不得发，遂被
执。献忠闻其名，颇礼之。文岐厉声曰：“既被执，惟速死
耳。”献忠不杀，系之后营。时举人奚鼎铉等数十人同
系，文岐密谓曰：“观贼老营多乌合，凡此数万卒，皆被
掠良民。若告以大义，同心协力，贼可歼也。”于是阴相
结，期四月起事，以柳圈为信。谋泄，献忠索之，果得柳
圈，缚文岐斩之。将死，语人曰：“吾所以不死者，志灭贼
耳。今事不成，天也。”含笑而死。时文岐陷贼中已七十
馀日矣。事闻，赠太仆卿。贼既陷蕲州，遂屠其民。乡官
陕西佥事李新举家被执，贼欲屈之，新叱曰：“我昔官
秦中，尔辈方为厮养，今日肯屈膝厮养邪？”贼怒，新抱
父尸就刃。其时属吏死节者，惟麻城教谕定远萧颂
圣、蕲水训导施州童天申。